Source: https://m.romanialibera.ro/politica/comisia-iordache-va-dezbate-legea-privind-statutul-magistratilor-727400
Timestamp: 2019-08-24 17:42:24+00:00
Document Index: 785277

Matched Legal Cases: ['CCR ', 'CCR ', 'CCR ', 'CSM ', 'CCR ', 'ICCJ ', 'CCR ', 'CCR ']

Comisia Iordache va dezbate legea privind statutul magistraților | Romania Libera
Comisia specială pentru modificarea legilor justiţiei, condusă de deputatul PSD Florin Iordache, va discuta joi punerea în acord cu decizia Curţii Constituţionale a Legii 303/2004 privind statutul magistraţilor, după ce CCR a decis că legea este neconstituţională.
Comisia specială pentru modificarea legilor justiţiei, condusă de deputatul PSD Florin Iordache, va discuta joi punerea în acord cu decizia Curţii Constituţionale a Legii 303/2004 privind statutul magistraţilor, după ce judecătorii CCR au decis, în urma sesizării făcute de către PNL şi USR, că această lege este neconstituţională.
"Mâine dimineaţă (joi - n.r. ) vom lucra doar noi, membrii comisiei, pentru că avem de pus în concordanţă cu ultima motivare a CCR Legea 303 (pe 2004 - n.r.) cu definiţia erorii”, a spus, miercuri, Florin Iordache.
După ce va fi modificată, legea va fi trimisă la vot spre cele două Camere ale Parlamentului, urmând că apoi să ajungă din nou la preşedinte pentru promulgare.
În 19 aprilie, Curtea Constituţională a admis sesizările PNL privind Statutul magistraţilor, dar nu şi pe cele referitoare la celelalte două legi ale justiţiei. Prin urmare, Legea privind Statutul judecătorilor şi procurorilor se întoarce la Parlament, în timp ce Legea privind organizarea judiciară şi Legea CSM vor merge la promulgare.
Parlamentarii PNL şi USR anunţau în 29 martie că au contestat din nou la CCR cele trei legi ale justiţiei - Legea 303/2004 privind statutul judecătorilor şi procurorilor, Legea 304/2004 privind organizarea judiciară şi Legea 317/2004 privind organizarea şi funcţionarea Consiliului Superior al Magistraturii (CSM). PNL şi USR au găsit 37 de motive de neconstituţionalitate, dintre care 22 la legea 303/2004 privind statutul magistraţilor.
Şi ICCJ a sesizat Curtea Constituţională cu privire la Legea de modificare şi completare a Legii nr. 303/2004 privind statutul judecătorilor şi procurorilor.
Legile au fost adoptate în 26 martie pentru a doua oară de către Parlament după ce, iniţial, PNL le-a contestat, iar CCR a decis că unele articole sunt neconstituţionale.
Săptămâna trecută, preşedintele Klaus Iohannis a anunţat că trimite la Curtea Constituţională întregul pachet al legilor justiţiei şi sesizează şi Comisia de la Veneţia, el adresând şi un apel CCR să nu se grăbească şi să conlucreze cu organismul european.
#parlament #lege #statut #magistrați #comisia #iordache #dezbateri #lazi